[pic] | EUROOPA ÜHENDUSTE KOMISJON |

Brüssel 22.7.2008

KOM(2008) 493 lõplik

KOMISJONI TEATIS NÕUKOGULE

vastavalt Bulgaaria Euroopa Liiduga ühinemise akti artiklile 37 määruse eelnõu kohta, millega tunnistatakse kehtetuks määrus (EÜ) nr 1962/2006

KOMISJONI TEATIS NÕUKOGULE

vastavalt Bulgaaria Euroopa Liiduga ühinemise akti artiklile 37 määruse eelnõu kohta, millega tunnistatakse kehtetuks määrus (EÜ) nr 1962/2006

Määrusega (EÜ) nr 1962/2006[1] kehtestas komisjon kaitsemeetmed Bulgaaria suhtes tsiviillennunduse valdkonnas vastavalt Bulgaaria ühinemisakti artiklile 37, mis tulenesid Bulgaaria poolt ühinemisläbirääkimiste käigus võetud kohustuste täitmata jätmisest seoses ühenduse poliitikaga lennundusohutuse valdkonnas, mis puudutab piiriülese mõjuga majandustegevust. Pärast kaitsemeetmete kehtestamist tegi Bulgaaria pädev tsiviillennundusasutus Euroopa Lennundusohutusametile (EASA) ettepaneku parandusmeetmete kava kohta ja EASA kiitis selle heaks, et kõrvaldada kindlakstehtud ohutuspuudujäägid.

Komisjon tegi EASA-le ülesandeks kontrollida Bulgaaria lennuameti vastavust õigusnormidele määrusega (EÜ) nr 1962/2006 kehtestatud kaitsemeetmetega seotud kõigi ohutusaspektide puhul.

Bulgaaria tsiviillennundusasutus reageeris kiiresti ja esitas EASA-le parandusmeetmed, mis EASA nõusolekul ka rakendati. Et kontrollida kõnealuste meetmete rakendamise tõhusust, korraldas EASA 8.–9. aprillil 2008 järelkontrolli ja koostas 24. aprillil 2008 aruande lõplike tähelepanekute kohta.

Bulgaaria Euroopa Liiduga ühinemise akti artikli 37 kohaselt ei jäeta meetmeid kehtima kauemaks kui vältimatult vajalik ning igal juhul tühistatakse need vastava kohustuse täitmise korral. Kokkulepitud parandusmeetmete edukat rakendamist Bulgaaria poolt peetakse piisavaks kinnituseks sellele, et Bulgaaria tsiviillennundusasutus suudab tagada ühistest ohutuseeskirjadest kinnipidamise, ning seetõttu leiab komisjon vastavalt Bulgaaria Euroopa Liiduga ühinemise akti artiklile 37, et Bulgaaria on täitnud oma kohustuse kohaldada õhutranspordi valdkonnas täielikult ühenduse eeskirju ja et määrusega (EÜ) nr 1962/2006 kehtestatud kaitsemeetmed tuleks tühistada.

Eespool nimetatud artikli 37 kohaselt on komisjonil kohustus enne kaitsemeetmeid kehtestavate Euroopa määruste ja otsuste tühistamist aegsasti nõukogu informeerida ning nõukogu märkusi selle kohta asjakohaselt arvesse võtta. Komisjon teavitab käesoleva teatisega ametlikult nõukogu oma kavatsusest võtta käesoleva teatise lisas esitatud meetmed.

Komisjon võtab meetmed vastu, võttes asjakohaselt arvesse nõukogu märkusi kõnealuse küsimuse kohta.

LISA

Eelnõu:

KOMISJONI MÄÄRUS (EÜ) nr …/...,

[kuupäev],

millega tunnistatakse kehtetuks määrus (EÜ) nr 1962/2006

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Bulgaaria ja Rumeenia Euroopa Liiduga ühinemise lepingut, eriti selle artikli 4 lõiget 3,

võttes arvesse Bulgaaria ja Rumeenia Euroopa Liiduga ühinemise akti, eriti selle artiklit 37,

ning arvestades järgmist:

(1) Määrusega (EÜ) nr 1962/2006[2] kehtestas komisjon kaitsemeetmed Bulgaaria suhtes tsiviillennunduse valdkonnas vastavalt Bulgaaria ühinemisakti artiklile 37 seoses õhutranspordi siseturu toimimise tõsise rikkumisega, mis tulenes sellest, et Bulgaaria oli jätnud täitmata ühinemisläbirääkimiste käigus võetud kohustused seoses ühenduse poliitikaga lennundusohutuse valdkonnas, mis puudutab piiriülese mõjuga majandustegevust.

(2) Pärast määruses (EÜ) nr 1962/2006 sätestatud kaitsemeetmete kehtestamist tegi Bulgaaria pädev tsiviillennundusasutus (edaspidi „Bulgaaria tsiviillennundusasutus”) Euroopa Lennundusohutusametile (EASA) ettepaneku parandusmeetmete kava kohta ja EASA kiitis selle heaks, et kõrvaldada EASA ja Ühinenud Lennuametite (JAA) eelnevate kontrollkülastuste käigus kindlakstehtud ohutuspuudujäägid.

(3) 6. septembril 2007 tegi komisjon EASA-le ülesandeks kontrollida Bulgaaria lennuameti vastavust õigusnormidele määrusega (EÜ) nr 1962/2006 kehtestatud kaitsemeetmetega seotud kõigi ohutusaspektide puhul, nt kontrollida heakskiidetud parandusmeetmete kava rakendamist ning Bulgaaria tsiviillennundusasutuse suutlikkust oma järelevalvekohustuste raames eeskirju rakendada ja tagada neist kinnipidamine.

(4) EASA kontrollkülastus toimus 26.–30. novembril 2007, kohaldades Euroopa Parlamendi ja nõukogu 20. veebruari 2008. aasta määruse (EÜ) nr 216/2008 (mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ)[3] artikli 24 lõikeid 1 ja 5 ning artiklit 54 ning vastavalt komisjoni 16. mai 2006. aasta määruse (EÜ) nr 736/2006 (Euroopa Lennundusohutusameti töömeetodite kohta seoses standardimiskontrollide korraldamisega)[4] sätetele. Pärast kontrollkülastust andis EASA 15. veebruaril 2008 välja oma aruande[5].

(5) Standardimiskontrolli aruandes märkis EASA, et olukord on oluliselt paranenud: kõik nõutud M osa, 145. osa, 147. osa kohased sertifikaadid ja kõik 66. osa kohased load on välja antud. Samuti on kõik lennuettevõtja sertifikaadid peale ühe välja antud Euroopa nõuetele vastavalt. Seetõttu oli EASA-l võimalik sulgeda lennukõlblikkuse valdkonnas 45-st tähelepanekust 44 ja samas tõstatas ta 12 uut tähelepanekut pideva järelevalve toimimise valdkonnas.

(6) EASA märkis oma aruandes ka, et eelmisest, 2006. aasta novembris toimunud kontrollkülastusest saadik on Bulgaaria tsiviillennundusasutus võtnud drastilisi meetmeid seoses kõigi Bulgaarias registreeritud õhusõidukite lennukõlblikkusega.

(7) Bulgaaria registrisse kantud õhusõidukite arv on vähenenud peaaegu poole võrra, kuna registrist on eemaldatud määruse (EÜ) nr 216/2008 II lisasse kuuluvad endiste Nõukogude projektide kohaselt konstrueeritud õhusõidukid. Samuti on Bulgaaria tsiviillennundusasutus võtnud meetmeid, et vähendada ja tühistada lube ja sertifikaate, mis ei vasta nõuetele. Lennukõlblikkuse säilitamise valdkonnas tegutsevate inspektorite arv on kasvanud 8-lt 12-le (kellele lisaks on tööle võetud 3 uut tugitöötajat). Lisaks sellele on Bulgaaria tsiviillennundusasutuse andmete säilitamine ja dokumenteerimine viimase aasta jooksul märkimisväärselt paranenud, mis andis EASA inspektoritele selge signaali järelevalve taseme kohta. Samuti märgiti, et Bulgaaria tsiviillennundusasutus on teinud suuri jõupingutusi inspektori käsiraamatu väljatöötamiseks, mis sisaldab asjakohaseid nõudeid ja taotlejatele mõeldud kontrollnimekirju kasutamiseks esmaste sertifikaatide või kehtivate sertifikaatide muutmise taotlemisel. Dokumenteeriti ka see, et nii vanad kui uued Bulgaaria tsiviillennundusasutuse töötajad olid saanud igakülgset koolitust, kuigi teatavaid valdkondi, nagu näiteks hooldus- ja töökindlusprogrammide ning halva nähtavuse korral vähendatud kõrgushajutusmiinimumi (RVSM) käsitlevate programmide heakskiitmine, ei olnud käsitletud eriti põhjalikult.

(8) Samal ajal jõudis EASA järeldusele, et peamiselt lennukõlblikkuse sertifitseerimise ja pideva järelevalve valdkonnas on siiski vaja veel täiendavat edasiminekut, et likvideerida olukord, kus Bulgaaria tsiviillennundusasutus ei hinda tegevuse, hoolduse ja lennumeeskondade litsentseerimise ühise kvaliteedisüsteemi tõhusust. Selles valdkonnas tõstatas EASA eelkõige ühe kontrollitulemuse, mis annab tunnistust määruse (EÜ) nr 736/2006 artikli 13 lõike d kohasest nõuetele mittevastavusest, kusjuures tegemist on oluliste nõuetele mittevastavusega seotud standardimisprobleemidega asjaomases valdkonnas, mis toovad kaasa ohu turvalisusele, kui puudusi kiiresti ei kõrvaldata. Teatavad nõuetele mittevastavused, mida täheldati kontrollkülastuse raames Bulgaaria tsiviillennundusasutuse teostatava järelevalve tõhususe kontrollimiseks külastatud ettevõtetes, kinnitasid vajadust esitada parandusmeetmete ettepanekud veel 10 artikli 13 lõike c kohase kontrollitulemuse kohta, et need probleemid 14 päeva jooksul lahendada.

(9) Bulgaaria tsiviillennundusasutus reageeris kiiresti ja esitas EASA-le parandusmeetmed, mis EASA nõusolekul ka rakendati. Et kontrollida kõnealuste meetmete rakendamise tõhusust, korraldas EASA 8.–9. aprillil 2008 järelkontrolli ja koostas 24. aprillil 2008 määruse (EÜ) nr 736/2006 artikli 12 lõike b kohase aruande lõplike tähelepanekute kohta. Aruandes esitatud tähelepanekuid parandati veelgi EASA poolt 21. mail koostatud lõplikus versioonis, mis edastati komisjonile 26. mail 2008.

(10) 15. mail 2008 esitas Bulgaaria komisjonile ametliku taotluse kaitsemeetmed määruse (EÜ) nr 1962/2006 artikli 3 kohaselt läbi vaadata ja tühistada, põhjendades oma taotlust EASA poolt eelnevalt välja antud aruandega lõplike tähelepanekute kohta.

(11) Bulgaaria Euroopa Liiduga ühinemise akti artikli 37 kohaselt ei jäeta meetmeid kehtima kauemaks kui vältimatult vajalik ning igal juhul tühistatakse need vastava kohustuse täitmise korral. Heakskiidetud parandusmeetmete edukat rakendamist Bulgaaria poolt peetakse piisavaks kinnituseks sellele, et Bulgaaria tsiviillennundusasutus suudab tagada vastavuse määrusega (EÜ) nr 216/2008 ja selle rakendusmäärustega.

(12) Seetõttu leiab komisjon, et Bulgaaria on täitnud oma kohustuse kohaldada õhutranspordi valdkonnas täielikult ühenduse eeskirju ja et määrusega (EÜ) nr 1962/2006 kehtestatud kaitsemeetmed tuleks tühistada.

(13) Bulgaaria Euroopa Liiduga ühinemise akti artikli 37 kohaselt informeerib komisjon enne kaitsemeetmeid kehtestavate Euroopa määruste ja otsuste tühistamist aegsasti nõukogu ning võtab asjakohaselt arvesse nõukogu märkusi selle kohta. Komisjon informeeris nõukogu [kuupäev].

(14) Nõukogu esitas komisjonile oma tähelepanekud [kuupäev]. Käesolevas määruses on kõnealuseid tähelepanekuid asjakohaselt arvesse võetud,

ON VASTU VÕTNUD KÄESOLEVA MÄÄRUSE:

Artikkel 1

Määrus (EÜ) nr 1962/2006 tunnistatakse kehtetuks.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Komisjoni nimel

komisjoni liige

[…]

[1] ELT L 408, 30.12.2006, lk 8. Parandatud versioon on avaldatud ELT L 47, 16.2.2007, lk 8.

[2] ELT L 408, 30.12.2006, lk 8. Parandatud versioon on avaldatud ELT L 47, 16.2.2007, lk 8.

[3] ELT L 79, 19.3.2008, lk 1.

[4] ELT L 129, 17.5.2008, lk 10.

[5] Bulgaaria Vabariigi ja Bulgaaria tsiviillennundusasutuse suhtes läbiviidud EASA standardimiskontrolli lõpparuanne lennukõlblikkuse säilitamise suhtes kohaldatavate Euroopa lennundusohutuse nõuete valdkonnas, CAW.BG.11.2007, välja antud 15. veebruaril 2008.